“Kubaanse aanstellings ŉ teken van mislukte regstellendeaksiemodel”Die aankondiging deur Edna Molewa, minister van waterwese, dat 34 ingenieurs wat uit Kuba afkomstig is voorkeurindiensneming in die openbare sektor sal geniet, is ŉ erkenning van die mislukking van die huidige regstellendeaksiemodel, het die vakbond Solidariteit Dinsdag gesê. Volgens Dirk Groenewald, hoof van Solidariteit se Sentrum vir Billike Arbeidspraktyke, het die omvang van die regering se pogings om die aanstelling van wit mense in die staatsdiens te beperk, ŉ nuwe laagtepunt bereik. “Solidariteit het al telkemale in die verlede gemaan dat die regering se onwrikbare verbintenis tot rasgebaseerde demografiese verteenwoordiging tot die ineenstorting van die uitvoerende vermoë in die openbare sektor sal lei. In plaas daarvan om regstellendeaksievereistes te skrap ten opsigte van aanstellings waar kritieke vaardighede benodig word, voeg Molewa skande by skade deur voorkeurbehandeling te gee aan Kubaanse ingenieurs wat geen ondervinding van plaaslike toestande het nie.” Groenewald sê hierdie situasie is moontlik een van die mees heldere aanduidings tot op hede dat posisies in noodsaaklike dienste, wat een of meer van die regte soos vasgelê in die Grondwet raak, van regstellendeaksievereistes vrygestel moet word. Die regering se aandrang dat te min ingenieurs beskikbaar is of belangstel in die posisies wat geadverteer word, onderstreep bloot die werklikheid van ŉ gebrekkige vaardigheidspyplyn wat die gevolg van ŉ disfunksionele openbare onderwysstelsel is. “Nie naastenby genoeg swart ingenieurs kwalifiseer om aan die vereistes van ŉ beleid van rasseverteenwoordiging te voldoen nie. Die regering se werwing van Kubaanse ingenieurs is ŉ erkenning dat dit tans onmoontlik is om regstellende aksie toe te pas sonder om dienslewering te benadeel. As hulle ernstig is daaroor om die probleme in die openbare sektor aan te pak, sal die regering hul verbondenheid tot die huidige regstellendeaksiemodel dringend moet heroorweeg,’ sê Groenewald.